Nuie ce fâ: l’Udin al va fûr de Europa League. Ai 29 di Avost a Liberec si sfantin in maniere definitive, almancul par chest an, lis ambizions europeanis de scuadre furlane. I trê goi cjapâts la setemane stade si son confermâts masse pesants.
Il Liberec in cjase al fâs la sô oneste partide di contigniment, par difindi il tesaur concuistât a Triest. L’Udin i met il cûr, lis gjambis e il çurviel che al à e al palese, salacor ancjemò di plui de prime partide, i siei limits, massime sul plan atletic. Cun di plui, al cjape ancje un gol, par merit di Delarge, che al profite di une defaillance difensive, cun Heurtaux in zornade no e Kelava in zornade ni.
La partide cussì e je ancjemò di plui di rive sù: i goi di scugnî fâ a cressin e la bale des bandis de puarte boeme e rive dome in pocjissimis ocasions. Lazzari al puarte in paritât la partide e Maicosuel al impegne Kovar, che al mostre di vê chê atenzion e chê serenitât che a mancjin al Udin e soredut al so puartîr.
Al Udin lis robis no i van mâl dome tal cjamp di balon. I va strucje ancje la possibilitât di vignî ripescjât par cjapâ il puest dal Fenerbahce, scualificât par un an, stant che i bussolots a àn decidût che il puest dai turcs te Europa League lu cjaparà la Apoel di Nicosie.
La jessude di sene de Europe e ufrìs diviers elements di riflession, che a tocjin sei lis condizions tecnichis, atletichis e psicologjichis di diviers zuiadôrs, a tacâ di Kelava, sei la gjestion tecniche che l’asset de scuadre. No volaressin che, pierdude la Europe, cumò l’Udin al ves di pierdi par strade ancje cualchi zuiadôr impuartant.
Cumò al covente tignî dûr, no fâsi cjapâ des striis in nissun setôr, ni te aministrazion ni tal cjamp. Jessi stâts parâts fûr de Europa League in cheste maniere al dûl. Par cirî un aspiet positîf di chest moment, si pues dî che cumò la concentrazion di ducj e varà di jessi pontade sul campionât.
Cualchidun, in cont di une iniziative – avonde interessante di un ciert pont di viste, une vore discutibile sot di une altre cjaladure – fate in bande di Udin-Liberec une setemane indaûr, al à comentât che chê che e je lade fûr de Europa League e je la Triestinese…
E alore al è miôr cjalâ di une altre bande. Domenie l’Udin al zuie in cjase cuintri dal Parma: la scuadre no je intes cundizions miôr e i emilians a somein avonde bulos, ma de seconde partide di campionât si sis spietisi ducj une reazion positive. Viodarìn.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn